Anton Kabanen
Historia

Kabasen ensimmäisen kosketus kitaraan tapahtui jo kuusivuotiaana, kun hänen isoisänsä antoi hänelle akustisen kitaran. Intohimoksi kitaransoitto kasvoi 13-vuotiaana sähkökitaran myötä. Samaan aikaan hän myös päätti haluavansa perustaa bändin ja ryhtyi säveltämään ja sanoittamaan omia kappaleita.  Kabanen etsi soittajia kappaleilleen, ja yläaste- ja lukioaikoina hän perusti bändin kahden koulukaverinsa kanssa. Kyseinen kokoonpano oli pohjana Battle Beast -yhtyeelle, joka virallisesti aloitti toimintansa vuonna 2008. Nimen Battle Beast Kabanen oli kuitenkin keksinyt jo vuonna 2005. Nimi perustuu Kabasen kehittämään leijonapäiseen Beast-soturihahmoon, joka jatkaa tarinaansa hänen nykyisen kokoonpanonsa Beast in Black kanssa. Kabasen mukaan Beast oli ihminen planeetalta Maa, mutta kuollessaan hän syntyi uudelleen pedoksi ankeaan futuristiseen metallimaailmaan. Beastin toiveena ja kirouksena on kuolemattomuus.
Teini-iässä suurimpia kitaristiesikuvia Kabaselle olivat Alexi Laiho, Yngwie Malmsteen ja Steve Vai. Myöhemmin erityisen vaikutuksen tekivät Chris Impellitteri, Paul Gilbert ja Michael Angelo Batio. Porvoon musiikkiopistoa hän kävi yhteensä neljä vuotta ja vuodet 2007–2010 kuluivat Helsingin Pop & Jazz-Konservatoriossa.
Kabanen nousi yleisön tietoisuuteen, kun hänen luotsaamansa Battle Beast voitti maailmanlaajuisen Wacken Metal Battlen loppukilpailun, sekä Radio Rock Starba-kilpailun, josta ryhmä kuittasi palkinnokseen levytyssopimuksen. Vuonna 2015 yhtyeen sisällä jo pitkään kyteneet erimielisyydet kasvoivat lopulta niin suuriksi, että hän joutui erotetuksi perustamastaan yhtyeestä, jonka sävellyksistä hän oli vastuussa. Kabasen mukaan eroaminen tuli hänen tahdostaan tehdä musiikkia ilman kompromisseja. Kabanen on kirjoittanut kaikki Battle Beastin kolmen ensimmäisen albumin kappaleet, ja useat hänen kirjoittamansa kappaleet pitävät yhä paikkaansa yhtyeen Top10 -kappaleiden joukossa.
Kabanen kokosi vuoden 2015 loppuun mennessä uuden bändin, joka sai nimekseen Beast in Black. Uuden yhtyeensä jäsenten kanssa hän oli käynyt suuntaa-antavia keskusteluja jo vuodesta 2014 lähtien. Kabanen on kertonut kokevansa syvää hengenheimolaisuutta bändinsä jäsenten kanssa. Uusi kokoonpano antoi Kabasen mukaan tälle mahdollisuuden jatkaa kesken jäänyttä musiikillista ja taiteellista visiota entistä vapaammalla otteella, sillä yhtyeeseen valikoituneet jäsenet jakoivat keskenään samat esikuvat ja estetiikan.  Yhtye soitti ensimmäisen keikkansa heti suurella lavalla yhdessä Nightwishin kanssa, jo ennen ensimmäisen albuminsa julkaisua.  Debyyttilevy Berserker (julkaisija Nuclear Blast, 2017) nousi listoille Suomen lisäksi Saksassa, Britanniassa, Ruotsissa, Sveitsissä ja Ranskassa.
Berserker-levyä seurasivat vuonna 2019 From Hell with Love ja vuonna 2021 ilmestynyt Dark Connection, jotka nauttivat useita viiden tähden levyarvosteluja.  Beast in Black on ollut kiertueella niin Euroopassa kuin Amerikassakin, sekä soittanut keikkoja Etelä-Amerikassa ja Aasiassa. Useat keikat on soitettu loppuunmyydyille saleille. Berserker ja From Hell with Love-albumit ovat rikkoneet Suomessa platinalevyn rajan. Kabanen on ollut menestyksestä kiitollinen, mutta kokee bändin taipaleen olevan kuitenkin vasta alussa.